Þessa eftirlíkingu af loftskipi , gerð úr blikki , keypti Sigríður Björnsdóttir Blöndal handa syni sínum , Birni Jónssyni Blöndal , í versluninni Thorngren á Strikinu í Kaupmannahöfn um 1910 . Í skráningu í Sarpi segir : „ að forminu til er leikfangið sívalt í laginu . Það er gult með litlum rauðum þyrlum , einni fremst og einni á sitthvorri hlið . Hægt er að draga loftfarið upp og snúast þá þyrlurnar , bandspotti hangir neðan í og mátti binda hann við eitthvað t.d. ljósakrónu og sigldi eða flaug þá loftfarið um í hringi . Það er framleitt í Þýskalandi merkt fyrirtækinu Lehmann EPL-II nr. 652. “ 1 Leikfangið var framleitt af þýska leikfangaframleiðandanum Ernst Paul Lehmann Patentwerk á árunum 1912 til 1938 en það fyrirtæki er enn starfrækt í dag . 2 Fyrstu loftskipin voru smíðuð af þýska greifanum von Zeppelin í kringum aldamótin 1900 , en um áratug tók að þróa þau . Loftskipin voru nýtt af Þjóðverjum til hernaðar í fyrri heimsstyrjöldinni . Loftskipið Graf Zeppelin var stærsta loftskipið sem smíðað var en smíði þess lauk árið 1928 . 3 Það flaug tvisvar til Íslands . 17. júlí 1930 flaug loftskipið yfir Reykjavík en hafði þá aðeins loftskeytasamband 4 og um ári síðar , þann 1. júlí 1931 , kom það öðru sinni til bæjarins . Þá hafði loftskipið viðdvöl fyrir ofan Öskjuhlíð og voru þá tveir póstpokar hífðir upp í það , en 5 slíkum pokum fleygt út úr því á móti . 5 Margir tóku myndir af þessum viðburðum og hafa ljósmyndir sem sýna loftskipið við hin ýmsu reykvísku og íslensku kennileiti varðveist . Má segja að þær myndir séu að vissu leyti súrrealískar þar sem loftskip virðist ekki passa inn í aðstæður og hefur það eflaust verið upplifun fólks er það sá skipið fljúga yfir . Þetta hefur án efa verið merkisviðburður , enda „ þustu bæjarbúar á fætur og fjölmenntu suður á Öskuhlíð til að fagna loftfarinu “ . 6 Sérstakur póststimpill var gerður fyrir ferðina eins og gilti um flestar ferðir loftskipsins . Hann var þríhyrndur , grænn að lit og stóð á honum „ Luftschiff Graf Zeppelin Islandsfahrt 1931 “ . Eftirsóknarvert þótti að eiga póst stimplaðan í loftskipinu . 7 Samhliða voru teknar loftljósmyndir úr skipinu og seldar að förinni lokinni . Þannig eru til merkilegar myndir meðal annars úr Austur Skaftafellssýslu en þangað kom loftfarið fyrst að landi .